Totálne šik 1
Štýlová diva

Vyšlo aj v tlačovej podobe

Objednať môžete na

www.fragment.sk

www.albatrosmedia.sk

Margaret Gurevich

Totálne šik 1 - Štýlová diva – e-kniha

Copyright © Albatros Media a. s., 2023

Všetky práva vyhradené.

Žiadna časť tejto publikácie nesmie byť rozširovaná

bez písomného súhlasu majiteľov práv.

Dvakrát meraj a raz strihaj, inak nic ˇ neušiješ.

Margaret Gurevich: Design Diva (Chloe by Design)

Copyright © 2015 by Stone Arch Books, a Capstone imprint

All rights reserved.

http://capstonepub.com

Translation © Eva Piarová, 2023

Slovak edition © Albatros Media Slovakia, s. r. o., 2023

E-book konverziu vytvorilo Grafické a DTP studio Fragment

E-book konverzia © Grafické a DTP studio Fragment, 2023

This Slovak edition distributed and published by Albatros Media Slovakia s.r.o. with the permission of Capstone, the owner of all rights to distribute and publish same.

Všetky práva sú vyhradené. Žiadna časť tejto publikácie sa nesmie kopírovať a rozmnožovať za účelom rozširovania v akejkoľvek forme alebo akýmkoľvek spôsobom bez písomného súhlasu vydavateľa.

ISBN v tlačenej verzii 978-80-566-3442-4

ISBN e-knihy 978-80-566-3471-4 (1. zverejnenie, 2023) (epub)

ISBN e-knihy 978-80-566-3472-1 (1. zverejnenie, 2023) (mobi)

ISBN e-knihy 978-80-566-3473-8 (1. zverejnenie, 2023) (ePDF)

Kapitola 1

Volám sa Chloe Montgomeryová a som módna závisláčka. Jop, povedala som to. Teda chápem, že každý má koníčky, ale u mňa je to už niečo viac – môj záujem o módu a dizajn hraničí s posadnutosťou. Mám však smolu, že žijem v Santa Cruz v Kalifornii, čo nie je práve svetová módna metropola. Nechápte ma zle, žije sa tu skvelo, ale na New York to vážne nemá.

Keďže pre šestnásťročné decká neexistuje veľa návrhárskych príležitostí a po uliciach Santa Cruz sa nepremávajú módne ikony, musím byť pri všetkom, čo sa módy týka. Zapínam Štýlovú divu, vrchol môjho týždňa – teda aspoň ten televízny. Úprimne, neexistuje nič lepšie ako sledovať partiu návrhárov, ktorí bojujú o hlavnú cenu: vlastnú módnu značku. Porotcovia si v Štýlovej dive pre súťažiacich každý týždeň vymyslia novú šialenú výzvu. Napríklad navrhnúť párty outfit pre psy – akože pardon, ale to čo je?

Ja to však milujem, a nech výzva pôsobí akokoľvek šialene, vždy mám poruke svoj skicár. Snažím sa držať krok s konkurenciou a pri každom zadaní vymyslieť vlastné návrhy.

Tento týždeň sa výber zúži na posledných piatich návrhárov, takže sú naozaj pod veľkým tlakom. Občas netuším, ako to tí ľudia zvládajú. Mňa stresuje už len to, že sa na nich pozerám doma.

Porozhliadnem sa po našej obývačke, aby som si overila, či mám k dnešnej epizóde všetko potrebné. Vzorkovník látok: pripravený. Skicár: pripravený. Farbičky a fixky: pripravené. Extra syrová pizza s chrumkavou kôrkou: pripravená.

V zrkadle nad kozubom zazriem svoj outfit. Dnes som si voľnú čiernu blúzku prepásala opaskom a k tomu som si obliekla čierno-bielu sukňu s geometrickými vzormi a zladila som k tomu čierne členkové topánky, aby to malo ten správny šmrnc. Usmejem sa na svoj odraz a myslím pritom na veľmi podobný outfit, ktorý navrhla víťazka Štýlovej divy z minulého týždňa. Svoj model opísala ako „jednoducho šik“ a porotcom sa to ohromne páčilo.

Myslím si, že aj môj šatník by sa dal opísať ako „jednoducho šik“. Páčia sa mi nekomplikované outfity bez čačiek. Nikdy som nemala rada výstredné farby a kopy doplnkov. Pestré farby použijem radšej na doladenie než ako najvýraznejší kúsok. Tmavomodrú, béžovú, čiernu a neutrálne farby dokážem rozjasniť pestrou šatkou, extravagantnými šperkami alebo štýlovým opaskom.

Pozriem sa na hodiny a zistím, že šou sa začína o päť minút. Práve vtedy sa ako na zavolanie ozve zvonček pri dverách.

Ponáhľam sa otvoriť, no moja naj kamoška Alexis (skrátene Alex) ma predbehne a nakráča rovno dnu.

Má mokré vlasy, akoby práve vyšla zo sprchy, a na sebe má sivú oversized mikinu a legíny. Odkopne čierne vysoké tenisky – sú jedny z mála kúl retro kúskov, ktoré vlastní, no snažím sa na to príliš neupozorňovať, pretože by ich pravdepodobne vyhodila.

Alex zamieri priamo do obývačky a hodí mi vrecko čipsov. „Poďme na to,“ vyhlási a smeruje rovno na gauč pred telkou. Zvalí sa naň, uvelebí sa a vezme ovládač.

Pokrútim hlavou a usmejem sa. Alex Štýlovú divu miluje pre neľútostných porotcov. A móda? Tá ju absolútne nezaujíma. Ak by niekto Alex ponúkol milión dolárov za to, že

mu povie, ktoré tenisky sa najviac hodia k nejakým rifliam, asi by len pokrčila plecami a ani by nepredstierala, že strata tých peňazí ju mrzí. Raz som jej to povedala a ona len odvetila: „Pokojne by som sa tých prachov vzdala, ak by to znamenalo, že si tým nemusím lámať hlavu. Okrem toho, na to mám predsa teba.“

Alex a ja síce sme naj kamošky, ale čo sa týka záujmu o oblečenie, nemôžeme byť odlišnejšie. Už dávno som zistila, že sa nemám pokúšať nanútiť jej svoje módne tipy. No aj keď Alex netrápi, ktoré tričko či topánky ladia s čím, jej originálne nápady sú neuveriteľné. Keď sa s nejakým návrhom na niekoľko dní zaseknem, Alex sa naň len pozrie a bum! Príde na niečo, čo perfektne funguje, no mne by to absolútne nikdy nenapadlo.

Tu je dokonalý príklad: Minulý týždeň som sa snažila vymyslieť si outfit na školskú akciu. Na stoličke som mala prevesené čierne rifle a voľnú bielu blúzku bez rukávov a na zemi položené čierne gladiátorky bez opätku. Páčilo sa mi to, no niečo tomu chýbalo. Alex otvorila moju skriňu, stála pred ňou asi pol sekundy a vytiahla z nej červeno-čiernu kašmírovú šatku. Šatku, ktorú som zavrhla, pretože by to podľa mňa celé zabila. „Hotovo,“ vyhlásila. Spočiatku som o jej výbere pochybovala, no keď som šatku priložila k ostatným veciam, Alex mala, samozrejme, úplnú pravdu. Tadá! Celý outfit k sebe dokonale sadol.